Tampereen kihlakunnan poliisilaitos		LAUSUNTO
PL 147				15.8.2005
33101 Tampere
puh. 07187 40131

OIKEUSMINISTERIÖ/
LAINVALMISTELUOSASTO

PEITETOIMINTARYÖRYHMÄN MIETINTÖ

Viitaten lähetettyyn lausuntopyyntöön, joka koskee peitetoimintatyöryhmän mietintöä ja siihen liittyvää ehdotusta anonyymiä todistelua ja peitepoliisin oikeutta osallistua rikollisryhmän toimintaan koskevaksi lainsäädännöksi Tampereen kihlakunnan poliisilaitos lausuu seuraavaa:

Mietinnön sivulla 55 on käsitelty peitetoiminnasta ilmoittamista syytetylle. Pääsäännöksi näytetään kaavailevan sitä, että menetelmän käytöstä on ilmoitettava. Ainoastaan peitemiestä tai hänen läheistään uhkaava vakava vaara voisi antaa mahdollisuuden olla ilmoittamatta menetelmän käytöstä.

Peitetoiminnan käyttäminen rajoittuu vain törkeisiin rikoksiin. Tästä johtuen toiminnasta ilmoittaminen saattaa lähes aina peitemiehen todelliseen vaaraan. Tähän mennessä peitetoiminnasta saadut kokemukset puoltavat myös sitä, että toiminta tulee hyvin vaikeaksi ja peitemiehelle kohtuuttoman vaaralliseksi, jos menetelmästä joudutaan ilmoittamaan. 
Näin ollen poliisilaitos katsoo, että ilmoittamisesta tulisi säätää samalla tavalla kuin telekuuntelun epäillylle ilmoittamisesta on säädetty.

Aapo Nuotio
poliisipäällikkö

Jari Luoto
rikoskomisario